b'\n_START_ARTICLE_\nInduktotermija\n_START_PARAGRAPH_\nInduktotermija (lot. inductio - su\xc5\xbeadinimas + gr. therme - \xc5\xa1iluma) - fizioterapijos metodas - gydymas kintamuoju auk\xc5\xa1to da\xc5\xbenio (keliolikos megaherc\xc5\xb3) elektromagnetiniu lauku. Ant skaudamos k\xc5\xabno vietos dedamas sausas 1,5 - 2 cm storio tarpiklis (pvz., rank\xc5\xa1luostis), ant jo - elektrodas: plok\xc5\xa1\xc4\x8dias diskas, kurio viduje yra rit\xc4\x97s su vijomis elektros srovei, arba izoliuotas kabelis, kuriam galima suteikti norim\xc4\x85 form\xc4\x85 (pvz., susukti spirale, kilpa). Veikiant magnetiniam laukui, audiniuose susidaro s\xc5\xabkurin\xc4\x97s srov\xc4\x97s, kuri\xc5\xb3 energija virsta \xc5\xa1iluma; audiniai 6 - 8 cm gylyje \xc4\xaf\xc5\xa1yla, gali \xc5\xa1iek tiek pakilti ir viso k\xc5\xabno temperat\xc5\xabra. I\xc5\xa1siple\xc4\x8dia kraujagysl\xc4\x97s, pagreit\xc4\x97ja kraujotaka, ma\xc5\xbe\xc4\x97ja u\xc5\xbedegimas, skausmas, ger\xc4\x97ja kaul\xc5\xb3, s\xc4\x85nari\xc5\xb3, raumen\xc5\xb3 b\xc5\xabkl\xc4\x97._NEWLINE_Proced\xc5\xabra trunka 15 - 30 min (vaikui ~15 minu\xc4\x8di\xc5\xb3); gydymo kursas 10 - 20 proced\xc5\xabr\xc5\xb3. Induktotermija praktikuojama plau\xc4\x8di\xc5\xb3, vir\xc5\xa1kinamojo trakto, periferin\xc4\x97s nerv\xc5\xb3 sistemos, inkst\xc5\xb3, lytini\xc5\xb3 organ\xc5\xb3 ligoms, kaul\xc5\xb3 l\xc5\xab\xc5\xbeiams, sumu\xc5\xa1imams gydyti._NEWLINE_Induktotermijos proced\xc5\xabros nepatartinos sergan\xc4\x8diam sunkia ischemine \xc5\xa1irdies liga, nuomariu, turin\xc4\x8diam navik\xc4\x85, p\xc5\xablin\xc4\xaf, padid\xc4\x97jus\xc4\xaf kraujosp\xc5\xabd\xc4\xaf.\n_START_SECTION_\n\xc5\xa0altiniai\n_START_PARAGRAPH_\nMedicinos enciklopedija, 1 t. Vilnius: Valstybin\xc4\x97 enciklopedij\xc5\xb3 leidykla, 1991.'